  Виталий Пронин Кемалась дырысен нуисько дневник. Отысь адӟыны луэ: туэ выль вапуме кутскиз - табере мон дышетӥсь. 1-тӥ куарусён 5 час 00 минутСюлмы гадьысьтым потоз кадь, ачим уг валаськы - кышкасько-а, шумпотӥсько-а. Я сереме потэ, я бӧрдонэ ымдурам вуэ, мынам истерика. 3 час ортчыса, школае мыноно, нырысетӥ нуналэ туннэ. Кызьы монэ пиналъёс пумиталозы: быгато-а мон дышетыны соосты, кылзозы-а соос монэ? Сюрс юанъёс йырам бергало.7 час 15 минутМон вырӟи школа пала. Йырам бергатӥсько кылъёсты, соосты верало коллегаосылы, нылпиослы. Син азям пуктӥсько, кызьы ортчо урокъёсы, кызьы мадисько темаез, нош пиналъёс монэ, ымзэс усьтыса, кылзӥсько. Кыӵе ке юан сётӥсько ке, ваньзы киоссэс вылӥе ӝуто, мон бырйисько одӥг пиналэз, нош мукетъёсыз ӝожомо, соосты ӧй юа шуыса... Тазьы малпаськыса, школае вуи. Осто быри, кӧня татын калык, кытчы мон вуи, мар кароно, кинэн вераськоно... Мыноно учительское. Школа азбарысен отчыозь ог 100 метр сяна ӧвӧл, нош калыкен сэрен мон ӝыны час, дыр, мыныны выри - покчи классъёсысь пиналъёс тэйёс кадь пыд улэ пыро, ваньзы кытчы ке дырто. Учительское вуи, учкисько: пыдкутчанэ весь лёгамын, тӧдьы дэреме посӥськемын, нош ачим мунчо бере кадь нюламын, таӵе тусын классэ пырыны, пиналъёсын, дышетӥсьёсын тодматскыны возьыт.Дышетӥсьёс умой пумитазы, нокин ӧз вера, шӧтэм дӥсяськи шуыса, Инмаре утиз возьытэ усемлэсь. Нимзэс-тулзэс веразы но, валай, мыным туж секыт луоз шуыса - татын ӝыныезлэн бигер нимъёссы, юн шуг вераны, кылы но уг берытскы. Кӧня ке ачим сярысь мади, соос монэ алӥзы, пиналъёсын туж секыт луоз шуыса, лякыттэмесь, пе, соос: ма йыразы, со ик кыл йылазы, соин ик соосты, шантажировать карыса гинэ, дышетӥсьёс урокын ужатыны быгато. Таӵе визьтыронэз мон одӥг но ӧй витьы, кызьы, маин пиналъёсты шантажировать кароно?15 час 00 минутЯрам, тани мон доре бертӥсько ини, ӵуказе 5 урок, кык конспект гожтоно. Али ик пуксё гожъяны. Толалтэ вуэ ини, нош нырысетӥ ужан нуналъёсы али но син азям. 2-тӥ куарусён 4 час 00 минутТатчыозь конспект гожъяй, кӧлыны но ӧй на выдылы, ваньмыз йырам сураськиз ини, кызьы тамындаез дышетом? Ойы, кызьы ортчоз, озьы ик ортчоз, одӥг часлы выдылоно ик...6 час 45 минутОзьы ик малпай, кема кӧлӥськем, нырысетӥ дышетон нунал, нош мон беромо. Ӝоггес пӧрмытсконо. Сомында дӥсе кадь, нош дӥсяны номыр. Сумкае ваньзэ тыроно, малы гинэ изьыны выдылӥ на меда?7 час 55 минутВалерьянка юыса, кудӟи ни кадь, кабинетысьтым потыны кышкасько, 5 минут ортчыса, уроке кутскоз, эх, пегӟоно вал татысь! Тросгес омыр гадям кыско но пото.8 час 40 минутКиосме, пыдъёсме уг шӧдӥськы, улонам нырысетӥ урок ортчиз. Нырысетӥ 5 минут ми нылпиосын, ог-огмы шоры чорк-чорк учкыса, улӥм, мон нимме верай, ачим сярысь мади, нош собере дышетскисьёс вунэтӥзы, урок мынэ шуыса, ог-огенызы ӟыгыръясько, верасько, мон татын ӧвӧл ик кадь. Университетын дышетӥзы, пиналъёс шоры кесяськыны уг яра шуыса, соин ик ненег куарен шоразы вазьылӥ. Нокин но уг кылы монэ - кеськоно ик шат, одӥг пол кеськи ке, оло, кышкалозы но кылзӥськозы. Кеськи, толкез ӧвӧл, синкылиосы ик усьыны дась ини. Ӧй чида, потӥ классысь, кӧня ке буйгатски, кылӥсько: классын но чалмыт луиз. Пыри выльысь, пиналъёс шорам учко, нош мон лек куараен верасько соослы: кинлэн дышетскемез уг поты, потэ классысь, но солэсь азьло анай-атайёстылэсь телефон номерзэс вае. Шыпыт луиз классын. Озьы, ачим валатэк, улонам пиналъёсты нырысетӥзэ шантажировать кари.16 час 00 минутОртчиз нырысетӥез нунал, пыдъёсме гыж-гаж кыскаса, доре вуи - сыӵе жади, вераськыны кате но ӧвӧл, вань мугоры висе, жугем бӧрсьы кадь. Ӵуказе выль нунал, выль урокъёс, выль пиналъёс но выль йыр висён. Дышетскыкум мон весь кожасько вал, визьнодасьлэн ужез лякыт шуыса. Ӧвӧл вылэм, мон, дыр, мар ке но киыным лэсьтысал, тазьы ужатозь. Дышетӥсьлэн ужез секыт: ортчытӥ урок, нош, доре вуыса, шутэтскыны дыр ӧвӧл, тетрадьёсты эскероно, уроклы выль конспект гожтоно, тунсыко фактъёс кулэ, суредъёс, видеозаписьёс. Ваньзэ тае мон лэсьтӥсько дорын. Али гинэ валасько: кыӵе секыт дышетӥсьлэн ужез. Но куке шорам учко 25 пар синъёс, куке кылзо 25 пар пельёс, нош мон пиналъёсты визьмасько, пичильтык ке но ӟеч уж дуннеын лэсьтӥсько кадь потэ.Туспуктӥз А. Горбунов  